Diari Oficial de la Generalitat Valenciana


Sumari del DOGV 9547, del 06-03-2023 (2023/1959)

Anunci de convocatòria per a la selecció de sis projectes de comissariat de caràcter inèdit, per a la programació durant els anys 2024, 2025 i 2026.
----------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/1959


Data del document
:   23-02-2023

Organisme emissor


Tipus de document
:   Anunci

Anàlisi jurídica

 Descriptors 

:   * contracte administratiu

Anunci de convocatòria per a la selecció de sis projectes de comissariat de caràcter inèdit, per a la programació durant els anys 2024, 2025 i 2026. [2023/1959]  
1. Objecte  
El Consorci de Museus de la Comunitat Valenciana (CMCV) té entre els seus objectius contribuir al dinamisme del context artístic a la Comunitat Valenciana. Una de les seues actuacions concretes en aquest àmbit és el suport a comissaris i comissàries per a donar a conéixer propostes innovadores en el camp de les arts visuals, així com donar suport al seu desenvolupament en l'àmbit professional.  
L'objectiu de la tercera edició d'aquesta convocatòria és la selecció de sis projectes de comissariat de caràcter inèdit per a la realització d'exposicions durant els anys 2024, 2025 i 2026 a la Sala 2 del Centre del Carme Cultura Contemporània (València), que també podran exhibir-se en altres centres consorciats d'Alacant i Castelló.  
Els projectes que s'hi presenten han d'abordar la creació artística contemporània i la innovació en els processos creatius, i promoure la visibilitat dels discursos artístics actuals i les diferents disciplines artístiques.  
  
2. Dotació econòmica  
S'estableix una dotació econòmica per a cadascun dels projectes comissarials seleccionats de 35.000 euros, distribuïts de la manera següent:  
- 5.000 euros, impostos inclosos, en concepte de comissariat.  
- 30.000 euros, impostos inclosos, per al projecte, en el qual s'inclouen els honoraris d'artistes (almenys el 15 % d'aquest import), els treballs de producció artístics, si n'hi ha, transport, muntatge, disseny, catàleg, gràfica, dietes i altres despeses derivades de la realització d'una exposició, que seran gestionats directament pel CMCV.  
  
Partida pressupostària: 45191 23068 22050.  
  
3. Persones beneficiàries  
Podrà optar a la convocatòria qualsevol persona amb independència de la seua nacionalitat i lloc de residència, a títol individual o col·lectiu, que presente un projecte de comissariat.  
  
4. Termini de presentació de sol·licituds  
S'obrirà l'endemà de la seua publicació en el DOGV i finalitzarà el 3 d'abril de 2023. Al tancament d'aquest termini no s'admetrà cap sol·licitud.  
Les persones sol·licitants que hagen presentat la sol·licitud en termini tindran deu dies naturals, després de finalitzar el termini de presentació, per a esmenar la documentació oficial sol·licitada, si així ho requereix el CMCV. Si no ho fan, se'ls tindrà per desistits de la seua petició, amb la resolució prèvia d'exclusió (art. 68, Llei 39/2015).  
  
5. Presentació de sol·licituds  
Podrà presentar-se únicament un projecte per comissari o comissària de manera individual o col·lectiva.  
Les sol·licituds es presentaran preferentment en format digital per mitjà de la plataforma www.consorcidemuseus.gva.es/convocatories/, i en cas subsidiari i quan no hi haja una altra opció, es podrà presentar de qualsevol altra forma prevista per l'article 16 en els apartats 4t i 5é de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la documentació següent:  
- Dades de contacte  
- Resum del projecte (400 paraules, màxim)  
- Memòria tècnica del projecte en format PDF (màxim 10 MB), incloent-hi:  
• Títol del projecte  
• Artista o artistes participants  
• Característiques del muntatge  
• Terminis d'execució  
• Relació de necessitats tècniques  
• Programa d'activitats paral·leles  
• Estimació pressupostària  
• Esbossos i/o imatges, arxius sonors, etc.  
- Curriculum vitae de la persona sol·licitant, incloent-hi documentació dels últims treballs de comissariat realitzats.  
- Fotocopia DNI / passaport.  
- Certificat d'estar al corrent de les obligacions tributàries i enfront de la Seguretat Social.  
  
6. Procés de selecció  
Per a la valoració i selecció de les sol·licituds presentades es constituirà un jurat integrat per professionals de l'art contemporani i presidit per la presidenta de la comissió cientificoartística del CMCV o persona en qui delegue, d'acord amb el Codi de Bones Pràctiques en la Cultura Valenciana, per tal de garantir la presència de representants de la societat civil, d'experts en la matèria i del CMCV.  
Aquest jurat està format per David Armengol (a proposta d'AVVAC. Artistes Visuals de València, Alacant i Castelló), Álvaro de los Ángeles (a proposta d'AVCA. Associació Valenciana de Crítics d'Art), Gertrud Gómez (a proposta de MAV. Mujeres en las Artes Visuales), José Luis Pérez Pont, director gerent del CMCV, i M.ª Carmen Amoraga Toledo, directora general de Cultura i Patrimoni i presidenta de la comissió cientificoartística del CMCV.  
Els projectes es valoraran tenint en compte els criteris següents:  
  
- Interés artístic i caràcter innovador del projecte: fins a un màxim de 4 punts  
- Formalització expositiva: fins a un màxim de 3 punts  
- Trajectòria de la/les persones sol·licitants: fins a un màxim de 2 punts  
- Viabilitat pressupostària del projecte: fins a un màxim d'1 punt  
  
Es desestimaran aquells projectes que no respecten els principis democràtics de convivència i pluralitat, o promoguen discursos d'odi, per tal de garantir així la igualtat de totes les persones amb independència del seu gènere, ètnia, llengua i orientació sexual.  
  
7. Resolució  
El jurat triarà sis projectes, que seran els seleccionats, i dos més que quedaran com a reserva en cas que algun dels seleccionats renuncie. En cas que el jurat considere que els projectes presentats no aconseguisquen la qualitat requerida, es podrà deixar desert el nombre de projectes que així es decidisca.  
La notificació dels projectes seleccionats i els de reserva es realitzarà mitjançant la seua publicació en la pàgina web del CMCV (www.consorcimuseus.gva.es) i en el DOGV. A més, es notificarà per correu electrònic aquesta resolució a totes les persones participants.  
Contra la decisió podrà interposar-se, de conformitat amb el que es disposa en l'article 123 de la Llei 39/2015, del procediment administratiu comú de les administracions públiques, un recurs potestatiu de reposició en el termini d'un més a comptar des del següent a la seua notificació/publicació davant el mateix òrgan que va dictar l'acte.  
Els projectes no seleccionats seran destruïts i els materials adjuntats, presentats per via electrònica, seran eliminats del servidor corresponent.  
  
El CMCV es compromet a no distribuir ni fer ús de la informació dels projectes no seleccionats.  
  
8. Compromís d'acceptació  
Aquesta convocatòria és un procés de selecció de propostes, que es formalitzarà posteriorment mitjançant contracte, tot això en aplicació de les bones pràctiques en matèria de gestió cultural, sense que aquesta tinga la consideració de plec administratiu, ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes.  
Les persones seleccionades subscriuran un contracte de comissariat amb el CMCV. Aquest document tindrà per objecte regular els drets i les obligacions de les parts, així com establir la regulació dels incompliments. Igualment, es formalitzaran contractes amb els i les artistes o altres agents involucrats en el projecte.  
Les persones les propostes de les quals siguen seleccionades hauran de signar digitalment el contracte d'honoraris que el CMCV els trasllade. Aquest document tindrà per objecte regular els compromisos als quals s'obliguen totes les parts, així com establir la regulació dels incompliments.  
És necessari, tant per a la signatura del contracte com per a la posterior facturació, disposar de certificat digital o signatura electrònica en vigor i vàlida. És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i enfront de la Seguridad Social.  
  
9. Pagament d'honoraris  
El pagament dels honoraris, tant de comissariat com els que corresponguen als i les artistes participants en el projecte, s'efectuarà, amb la presentació prèvia de les factures reglamentàries a través de la plataforma face https://face.gob.es/es i d'acord amb la disponibilitat de tresoreria, en dos terminis:  
- 50 % després de la signatura del contracte  
- 50 % després de la inauguració de l'exposició  
En el cas que l'exposició es desplace a un altre espai expositiu, el comissari o comissària s'encarregarà de realitzar l'adaptació del projecte. Els honoraris que percebrà per aquest treball seran els equivalents al 35 % dels honoraris de comissariat, impostos inclosos. En aquest cas, els i les artistes participants en la itinerància rebran el 35 % dels honoraris, impostos inclosos, inicialment rebuts. El pagament de les dietes, despeses de transport i allotjament per a les persones beneficiàries que visquen fora de la ciutat on es realitza el projecte expositiu estarà inclòs en el pressupost assignat a l'exposició.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2024 i 2026.  
  
11. Obligacions de les persones seleccionades  
La persona o col·lectiu seleccionat comunicarà per escrit la seua acceptació en un termini no superior a 15 dies des de la publicació de la resolució. En cas contrari, perdrà la condició de persona seleccionada.  
  
Així mateix, es comprometen a executar el projecte en el termini acordat amb el CMCV. Qualsevol possible modificació haurà d'estar prou motivada i ser autoritzada prèviament pel CMCV.  
Igualment, es comprometen a destinar la quantitat assignada a la producció únicament a aqueix fi. També hauran de sotmetre's al control financer i complir les obligacions tributàries establides en la llei.  
S'abstindrà d'intervindre en la contractació dels treballs derivats de l'exposició, els quals s'efectuaran pel CMCV segons la Llei de contractes del sector públic. Podrà, no obstant això, proposar els seus col·laboradors habituals perquè presenten pressupostos al CMCV i entren en concurs de valoració pressupostària.  
Hauran de deixar constància de la seua condició de persona beneficiària en publicacions, pàgines web o altres suports mitjançant la fórmula «aquesta obra/projecte ha sigut produït amb el suport del Consorci de Museus de la Comunitat Valenciana».  
En cas d'incompliment, la persona beneficiària es compromet al reintegrament de la dotació econòmica rebuda.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, i vetlar en tot moment pels drets de les persones beneficiàries i la integritat dels seus projectes.  
El CMCV serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest.  
  
El CMCV durà a terme la difusió del projecte, tant en la seua pàgina web i xarxes socials com a través d'altres mitjans de comunicació pública.  
  
13. Prerrogatives del CMCV  
Les obres seran propietat dels seus autors i autores. L'entitat es reserva el dret de reproducció o utilització per a fins de comunicació o promocionals.  
El CMCV podrà sol·licitar informació sobre el desenvolupament del projecte durant la seua fase de producció, així com justificació documental de les despeses de producció realitzades.  
De comú acord amb les persones beneficiàries, el CMCV queda en llibertat per a negociar la coproducció i itinerància dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de manera no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tenen per raó de la seua autoria.  
Els participants en la convocatòria asseguren que la proposta presentada és original i que tenen tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, i exoneren el CMCV de qualsevol reclamació sobre aquest tema.  
El CMCV es compromet a respectar escrupolosament els drets de l'autor/a sobre la seua obra, i a reconéixer-ne, en tot moment, l'autoria.  
  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 23 de febrer de 2023.- El gerent del Consorci de Museus de la Comunitat Valenciana: José Luis Pérez Pont.